Pia Adelsteen (DF), 2014-04-29:
Tak for det.
Nu havde Enhedslistens hr. Finn Sørensen den venlighed at spørge den socialdemokratiske ordfører, om det var rimeligt, så jeg tror, at jeg vil starte der.
For om de her forslag, som Enhedslisten har fremsat, vil jeg sige, at vi i Dansk Folkeparti stort set bakker op om det meste.
For det, der foregår, er nemlig ikke rimeligt.
Det er selvfølgelig også, fordi vi i Dansk Folkeparti har en anden indgangsvinkel eller et andet syn på EU og det samarbejde, der er.
Når man taler social dumping – det synes jeg også vi har hørt fra de tidligere ordførere –
vil jeg sige, at vi selvfølgelig skal gøre noget for at bekæmpe det.
Det er alle stort set enige om.
Det er jo faktisk det, der gør, at vi har social dumping.
Det er den fri bevægelighed.
Det synes jeg er problematisk.
Jeg synes også, at man mere eller mindre siger, at jamen vi skal gøre noget for at bekæmpe det, men man har i hvert fald et eller andet sted opgivet at gøre det via EU-systemet, altså via det medlemskab, man har i en klub, hvor man egentlig gerne vil være.
Der har man faktisk opgivet at gøre et forsøg på via det medlemskab, via de regler, der er i det medlemskab, at ændre på reglerne.
Så i stedet for prøver man at lave en masse værnsregler i Danmark for at undgå social dumping, og det synes jeg er problematisk.
Jeg har nogle små kommentarer til de tre beslutningsforslag, som Enhedslisten har været så flink at slå sammen her under den lidt sene behandling i dag.
Jeg forstår godt intentionen med fair konkurrence.
Når udenlandske virksomheder kommer til Danmark, kan de undlade at betale skat, har ansatte, som arbejder på hjemlandets vilkår, og så siger Enhedslisten, at så skal de altså ligesom tippe over og følge de vilkår, der er i Danmark.
Jeg forstår godt intentionerne.
Jeg synes, de er positive, men jeg synes, det er problematisk, for jeg ved jo også, at Enhedslisten helt åbent siger: Kom bare til Danmark, men I skal bare være under de danske vilkår.
Ergo kunne man også bruge det som argument i Polen.
Der kunne man sige: Kom bare til Polen, men så er det på polske vilkår.
Det ønsker jeg faktisk ikke for danske ansatte – i en dansk virksomhed vel at mærke.
Hvis man er ansat i en dansk virksomhed, mener jeg faktisk, at det er de danske regler, der skal følges, også selv om man arbejder i Polen.
Sådan er det.
Så jeg synes, at det godt kan være lidt problematisk.
I forhold til det her med arbejdstilladelse synes jeg at det er et glimrende forslag.
Jeg synes faktisk, at det bør være sådan – og det mener vi jo i Dansk Folkeparti – at ethvert land skal kunne bestemme, hvem det er, der kommer ind og arbejder i landet, for hvad er det reelt, vi har brug for?
Jeg synes jo, det er hamrende ærgerligt, at vi i Danmark har en masse folk, der går og er arbejdsløse, ufaglærte, som er arbejdsløse, og som sagtens kunne få et arbejde, hvis det ikke var, fordi vi havde så mange andre mennesker, der kom til Danmark og tog arbejdet.
Nu kan man godt bevæge sig lidt ud på et skråplan.
Til gengæld er jeg også nogle gange lidt bekymret, for jeg hører også historier fra arbejdsgivere, der siger, at de ikke kan få danske ansøgere.
Der er ikke nogen, der søger i f.eks. gartnerier eller i landbrug.
Og det er jo smadder ærgerligt, for det er jo ikke, fordi de gartnerier eller landbrug ikke udbetaler den løn, de skal i forhold til danske regler.
Men det er da lidt ærgerligt, at det i hvert fald på nogle områder åbenbart er svært at få arbejdskraft.
Jeg ved godt, det er hårdt at være i et gartneri.
Jeg ved også godt, det er hårdt at være i et landbrug.
Men alt andet lige må man jo sige som ministeren: Man skal yde, før man kan nyde.
Og det kan man vel også bruge i den sammenhæng, når det drejer sig om at tage et stykke arbejde.
Jeg har altid haft det synspunkt.
Det er også derfor, at jeg, når vi har ligestillingsdebatter eller ligelønsdebatter, altså når man taler om arbejde af samme værdi, bliver sådan lidt irriteret, fordi for mig at se er alt arbejde værdifuldt, uanset hvad man i øvrigt laver.
Jeg kan huske, at jeg på et tidspunkt sagde, at jeg stort set aldrig går til lægen, men at jeg altså bruger min skraldemand hver uge, ergo er hans arbejde mere værdifuldt for mig end lægens.
Og sådan hænger verden jo altså ikke nødvendigvis sammen.
Men jeg synes, det er rigtigt, at man i Danmark selv skal kunne bestemme, hvem der kommer ind.
Jeg synes, det er fint, hvis man kunne give dem arbejdstilladelse.
Og så må vi jo prøve at lave EU-reglerne om, sådan at man kan komme til det.
I forhold til optjening af dagpengeret er jeg også helt på bølgelængde med forslaget.
Det bør være sådan, at man ikke kan tage sin optjening med fra land til land.
For når ministeren siger, at man skal yde, før man kan nyde, betyder det jo netop, at det ikke gør sig gældende lige på det her område, fordi vi har noget selvbetaling i forhold til dagpengeretten.
Man betaler, man er medlem af en a-kasse.
Når man er medlem af en a-kasse, kan man få dagpenge, hvis man bliver arbejdsløs, men man skal have været medlem i x antal uger, man skal have haft så og så mange timer, og så kan man få udbetalt sine dagpenge.
Og det er jo lige præcis det, der ikke er tilfældet – og det er også derfor, det er så urimeligt og føles så urimeligt – når man kan tage den her optjeningsperiode med fra et andet EU-land.
Så jeg er helt på bølgelængde med forslaget, som er rigtig godt.
Og der kan man så sige, at selv de der 3 måneders arbejde, der bliver krævet p.t., jo også bliver kraftigt udfordret af EU-systemet.
Bare sådan meget overordnet vil jeg sige, at når vi taler alt det her social dumping og lige konkurrencevilkår, er det jo noget, vi alle sammen ser på.
Jeg synes, det er vigtigt, at virksomhederne har lige konkurrencevilkår.
Jeg synes, det er vigtigt, at vi forsøger at forhindre social dumping.
Men årsagen til, at vi har de her problematikker, er altså den fri bevægelighed i EU.
Det er ikke, fordi jeg ikke synes, at folk skal kunne bevæge sig efter arbejde eller noget, men jeg synes også, det må være ethvert lands ret at kunne gå ind og sige: Det er meget muligt, at du er uddannet ingeniør, men vi har 3.000 arbejdsløse ingeniører, så det kunne godt være, at vi skulle bruge dem, før vi tager nogle nye ind.
Det synes jeg faktisk vil være rimeligt, og derfor vil sådan noget som en arbejdstilladelse jo også være en ganske glimrende ting.
Så vil jeg bare sige, at hvis man hører fra de her typiske unionspartier, at de vil bekæmpe social dumping, så generer det mig grænseløst, at det, man vil, er at forringe de vilkår, vi egentlig har været 100 år om at bygge op for danskere.
For det er det, man gør, fordi man ikke vil kæmpe kampen nede i EU-systemet.
Den opgiver man faktisk på forhånd, og det synes jeg er ærgerligt.
For grunden til, at vi har problemerne, er jo faktisk de regler, man sådan set også har sagt ja til i EU-systemet.
Og det kan så være årsagen til, at man ikke vil bekæmpe dem.